SPRÁVA ZO ZAHRANIČNEJ PRACOVNEJ CESTY

1.  Účastník ZPC:

doc. Ing. Martina Fikselová, PhD., pracovisko: FBP SPU Nitra, delegát SR pre Horizont 2020,  oblasť Potravinová bezpečnosť, udržateľné poľnohospodárstvo a lesné hospodárstvo, morský a námorný výskum a výskum v oblasti vnútrozemských vôd   a biohospodárstvo;  znalosť  jazyka: anglický /C1

2.  Zahraničná pracovná cesta:

Belgicko, Brusel, cesta vykonaná v dňoch 2 - 3. 10. 2018, EK Charlemagne Building, Rue de Loi 170, Brusel,
17. rokovanie programového výboru Horizont 2020, SC 2,  spôsob financovania: cestovné:  EK, ostatné:  CVTI SR.
3.  Rámcový program pobytu:

      2. október 2018 – cesta do Bruselu; 
 3. október 2018 – rokovanie Programového výboru a cesta do Nitry.

4.  Stručný priebeh rokovaní, resp.  študijného pobytu:
Rokovanie prebiehalo v súlade s navrhnutým  programom. 
- 9:30- 9:45 hod. John Bell (DG RTD) a N. Sauze-Vandevyver (DG AGRI) privítali prítomných ako aj nových zástupcov PC  a  požiadali o schválenie navrhnutého programu ako aj zápisu z posledného PC zasadnutia. Informovali o uskutočnených podujatiach a o tých, ktoré sa pripravujú v najbližšom období. 
- 9.45- 10.30 hod.  Matthias Langemeyer (REA B2) prezentoval výsledky z výzvy 2018. Výsledky  sa týkali 3 výziev a 35 tém. Informoval o časovom rozvrhu a ďalšom postupe. Celkovo sa zvýšila úspešnosť podaných projektov v porovnaní s rokom 2017 (jednostupňové podanie 26 % v porovnaní 14 % a pri dvojstupňovom 42 % v porovnaní 31 %). Prezentoval počet a zastúpenie hodnotiteľov projektov, rozpočet, veľkosť konzorcií podaných projektov, taktiež informáciu o novom interaktívnom nástroji SEDIA. Predstavil zoznam najúspešnejších organizácií v rámci podaných žiadostí. 
V diskusii Španielsko žiadalo o zasielanie prezentácií v dostatočnom časovom predstihu. Komentovalo vyššiu úspešnosť projektov, rozpočet tzv. CSA projektov a pýtalo sa na tzv. rezervný zoznam projektov. 
-10.45-11.15 hod. Paula Lopez Martinez predstavila správu nezávislých pozorovateľov z jednostupňového podania projektov. Vysvetlila metodológiu, monitoring,  doporučenia. 
V diskusii Dánsko podporilo doporučenie nezávislých pozorovateľov použiť rozpočtový rozsah pre menšie projekty a navrhlo využiť predmetnú správu pre tvorbu FP 9. Španielsko podporilo Dánsko v návrhu podpory  financovania malých projektov. EK ubezpečila, že zoznam doporučení nezávislých pozorovateľov určite vezme do úvahy aj pri príprave FP9.
- 11.15- 13.00 hod. v úvode EK stručne informovala o súčasnom stave tematickej investičnej platformy pre obehové biohospodárstvo. Informovala o stave výzvy a ďalšom postupe. Prvé projekty by mali byť  financované  platformou na začiatku roka 2020.
Dánsko spolu s Holandskom uvítali predmetnú aktivitu s pripomienkou, že nakoľko ide o komplikovaný nástroj, sú potrebné ďalšie podrobnejšie informácie.
Davide Amato (DG RTD) stručne predstavil aktualizáciu WP 2020 v súvislosti s prioritami, kalendárom a premostením na FP 9. 
Annette Schneegans  (DG AGRI) prezentovala prvú časť pracovného programu WP 2020, tzv. SFS. Prestavila  stručný prehľad tém, navrhované zmeny. 
Sigi Gruber (DG RTD) informovala o ďalšej časti pracovného programu „Modrý rast“. Prezentovala dôležitosť a význam jednotlivých navrhovaných tém.
Marc Duponcel  (DG AGRI) prestavil štruktúru poslednej časti pracovného programu RUR pre obdobie  2020. Zdôvodnil výber jednotlivých tém.
V diskusii sa Francúzsko pýtalo na termíny aj v súvislosti so spätnou väzbou ČŠ a zdôraznilo potrebnosť rovnováhy medzi tzv. inovačnými akciami (IA) a výskumnými a inovačnými typmi (RIA) projektov.
EK odpovedala, že ďalšie stretnutia PC sú naplánované na obdobie január – február 2019, čiže ďalšia verzia WP 2020 by mala byť ČŠ zaslaná ku koncu roka 2018. Taktiež vysvetlila potrebnosť zamerania sa na  inovačný typ akcií.
Španielsko požadovalo podrobnejší rozpočet, rovnováhu medzi jednotlivými typmi akcií, viac potravinárskej problematiky. Írsko zdôraznilo potrebnosť zapracovania problematiky rýb, podobne Nórsko ocenilo časť zameranú na modrý rast a požadovalo viac potravinárskej problematiky. Nemecko požiadalo viac informácii ohľadom rozpočtu a jeho distribúcie, rovnováhu medzi IA a RIA typmi projektov, viac potravinárskej problematiky. 
EK reagovala odpoveďou, že náplň WP 2020 zatiaľ nie je stabilná, môže sa zmeniť na základe diskusie. 
Bulharsko žiadalo o lepšie zohľadnenie regiónu, zapracovanie problémov Čierneho mora. Belgicko požiadalo o úpravu viacerých konkrétnych tém. Rakúsko poďakovalo za podporu problematiky pôd a navrhlo zapracovať ju aj do budúcnosti. Poľsko prednieslo požiadavku na tzv. NCP projekt, ktorý by mali byť do pracovného programu zahrnutý. Fínsko vyjadrilo podporu Rakúsku ohľadom problematiky lesných pôd, ďalej podporu potravinárskej problematiky a morskej stravy, k čomu sa pridalo aj Švédsko. UK taktiež požadovalo lepšie zapracovanie potravinárskej problematiky spolu s Islandom. Island požiadal zapracovať do výzvy SFS  problematiku oceánov a úplne chýbajúcu problematiku mikroplastov. Taliansko sa pripojilo k požiadavke lepšieho zastúpenia potravinárstva vo výzve ako aj rybnej problematiky a podporilo Poľsko ohľadom zapracovania NCP projektu. Portugalsko vyjadrilo podporu problematike pôd, Holandsko navrhovalo spracovať stručný slovník alebo sprievodcu pojmov/definícií a taktiež vyjadrilo podporu NCP projektu spolu s Litvou, Španielskom, Francúzskom, Belgickom a Rakúskom.
EK súhlasila s posunutím termínu na písomné zaslanie pripomienok jednotlivých ČŠ do 17.10.2018 a vyjadrila predbežnú podporu NCP projektu. 

- 14.30- 15.15 hod. J. Suominen a M. Duponcel (EK) informovali o aktuálnom stave prípravy Horizon Europe. Podrobnejšie predstavili 2. pilier a 5. klaster zameraný na potravinové a prírodné zdroje. Predstavili prepojenie s H2020/LEIT a SC5, kľúčové informácie a čísla, implementáciu, intervenčné oblasti.
V diskusii Španielsko pripomienkovalo lepšiu viditeľnosť problematiky vôd, lepší dôraz na prvovýrobu ako aj potravinársku výrobu. Fínsko pripomienkovalo názvy intervenčných oblastí v súvislosti s moriami a oceánom, pripomienku nesúladu medzi názvom a obsahom intervenčnej oblasti prednieslo aj Holandsko. Taliansko privítalo problematiku biotechnológií ale pripomienkovalo chýbajúcu bioekonómiu.
V rámci časti „A.O.B“ boli odprezentované informácie ohľadom financovania všetkých projektov SC 2 počas trvania H2020, MACS-G20 stretnutí v Argentíne, príprave výskumnej a inovačnej strategickej agendy pre Čierne more.
Ďalšie stretnutie PV by sa malo uskutočniť v prvej polovici januára 2019.

5.  Odporúčané závery:
Informovať slovenskú vedeckú komunitu o priebehu zverejňovania dokumentov,  napr. v rámci vedeckých podujatí, odborných a vedeckých publikácií. 

6.   Prehľad prinesenej dokumentácie a miesto jej uloženia
Prinesená dokumentácia je u delegáta a je neverejná.

7.   Osobitne vyhodnotený očakávaný prínos ZPC

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Martina Fikselová         		                  ......................................
Dátum: 12.10.2018
								
Správu schválil:  prof. RNDr. Ján TURŇA, CSc., generálny riaditeľ  ......................................